Iná nàanàacaalíté Getsemaní néré,
yá Jesús íimacaté yéewáidacalénái iríwa:
“Chátacué piyamáaca píawinacawa idècunitàacá nùaca nutàaníca Núaniri yáapichawa.”
Yáté itéca yáapichawa Pedro,
Jacobo,
Juan nacái.
Yá máiníca achúmaca Jesús iwàwa íináidacawa manuísíwata.
Yá íimacaté nalí:
“Máiníca achúmaca nuwàwa báawanama,
yá nuwàwaca nacáica nuétácawa.
Iná chátacué piyamáawa.
Quéwa picácué piimáwa.”
Yá Jesús yàacawa náicha déeculé quiríta.
Yá néréca,
yáawìadaca yáawawa cáli iwéré itàanícaténá Yáaniri Dios yáapichawa,
ipíchanáté ichàbacawa yùuwichàacáisi irìcubàata.
Iimacaté:
“¡Pápa!
Canácata càulenéeri pirí wawàsica.
Iná càmicaalí piwàwa nuchàbacawa yèewibàa yái yùuwichàacáisica,
yá pimànicani.
Quéwa,
càmita càide iyúwa nuwàwáaná,
càitáde iyúwa piwàwáaná.”
Néese yèepùacanáamiwa yéewáidacalénái yàataléwa,
yá iicáca naimáca nalìacawa,
yá íimaca Pedro irí:
“Simón,
¿Cáná piimá?
¿Càmita píalimáta picawàacawa éwita abéeri horapiná?
¡Picawàacuéwa!
¡Pitàanícué nacái Dios yáapicha ipíchaná Camènìadacáiri yáalimáidacué iicáwa pía!
Báisíta piwàwacué pimànica cayábéeri píiwitáise iyúwa.
Quéwa càmitacué píalimá pimànicani càmicaalícué Dios iyúudàa pía.”
Néese Jesús yèepùa yàacawa náicha àniawa itàanícaténá Yáaniri yáapichawa.
Yá yèepùa itàaníca yáta tàacáisica àniawa.
Iná yèepùacanáamiwa nàatalé àniawa,
yá iicáca naimáca nalìacawa macáita,
máinícáiná cadàpuleca nía,
yá càmita náalimá neebáca isàna,
báicáiná nía.
Néese yèepùacaalí yàanàaca nàatalé àniawa máisiba yàawiríacaténáni,
yá íimaca nalí:
“¡Mamáalàacatacué piimáca.
Piyamáidacuéwa nacái!
¡Yácatéera,
picawàacuéwa!
Idéca nuénáiwaná yàanàaca,
núa asìali Dios néeséerica.
Siùcade,
abéeri yèepùadaca núa cabáyawanéeyéi wenàiwica irí.
¡Pimichàacuéwa,
wàanàacuéwa náipunita,
mawiénicáiná yái yèepùadéerica núa.”
Idècunitàacá Jesús itàaníca ìyaca nalí,
yá Judas yàanàacaté nàatalé,
néenáta níái yéewáidacalé doceca.
Nàanàaca nacái yáapicha madécaná wenàiwica cacáapisèeyéi,
machete yáapicha,
àicu nacái.
Nachùulièyéica,
níái sacerdotenái íiwacanánáica,
níái nacái yéewáidéeyéica yái Moisés itànèericaté,
nía nacái béeyéi israelnái íiwitápunáica.
Yái Judas idécaté íimaca nalí quéecha:
“Yái nusùsuèripináca inànìi ìwali,
yácata Jesús yáara.
Yátacué píibàacani.
Pidacùacué cayábani.”
Iná Judas yàanàacaalí,
yá yàacawa Jesús yàatalé,
yá íimaca irí:
“¡Píata,
yéewáidéeri wía!”
Yáta isùsùacani inànìi ìwali.
Yátaté náibàaca Jesús níái asìanái yèepuníiyéicawa Judas yáapicha.
Quéwa abéeri néená,
níái ìyéeyéica Jesús yáapicha,
yá iwatàaca imachetaníwa,
yáta iwichùaca abéeri yùuwi,
yái sacerdotenái íiwacanánái yàasu wenàiwicaca.
Yá Jesús íimaca nalí:
“¿Cánácué pìanàa nùatalé cacáapisàiwaca,
machete yáapicha,
àicu nacái,
píibàacaténácué núa càide iyúwa abéeri cayéedèeri?
Eeri imanùbacaté nuéwáidaca wenàiwica píapichacué Dios icapèe irìcu,
yá càmitaté píibàatécué núa néré.
Quéwa càicata iwàwacutá ichàbacawa càide iyúwa natànàanáté nùwali bàaluité Dios itàacái irìcu.”
Yá níái yéewáidacalénáica,
yáté namàacaca abéerita Jesús.
Napìacatéwa íicha macáita.
Abéeri ùuculìiri néená,
níái yèepuníiyéicatéwa Jesús yáapicha,
yàacatéwa náami,
yèepuèri yáawawa wáluma cawèníiri iyú.
Iná náibàacaalíténi,
yáté imàacaca nalí yèepùanáwa,
yá ipìacatéwa náicha mabàleta.
Néese,
yáté natéca Jesús sacerdotenái íiwacali icapèe néré.
Yá nàwacácatéwa macáita néré níái sacerdote íiwacanánáica,
macáita nacái níái béeyéináica,
náapicha níái yéewáidéeyéica yái Moisés itànèericaté.
Yá Pedro yàacawa Jesús yáami déecuíseta,
càita iwàlùacawa nacái sacerdotenái íiwacali icapèe ibàacháwalená irìculé.
Yá néréca,
iyamáa yáawinacawa úwinái yèewi,
quichái iwéré,
yàanabaca nacái.
Iná níái sacerdote íiwacanánáica,
náapicha macáita níái ìyéeyéica nacháawàacatái wenàiwica,
nacutáca wawàsi Jesús ìwali yéewacaténá nachùulìaca nanúacani chìwái ìwalíise.
Quéwa càmita nàanàa níái abédanaméeyéica itàaníca ìwali.
Yá madécaná wenàiwica yàanàaca imànica ichìwawa ìwali.
Quéwa càmita abédanama yái tàacáisi nacàlidéerica.
Néese abénaméeyéi imichàaca ibàlùacawa namànicaténá nachìwawa,
náimaca:
“Wadécaté wéemìaca Jesús íimaca,
‘Numáalàidapináca yái Dios icapèeca,
yái asìanái imàníirica.
Yá máisiba èeri idénáamicata,
yáta numichàidaca áiba àniawa,
càmíiri wenàiwicanái imànicalépiná.’ ”
Quéwa càicáaníta mamáalàacata,
càmita abédanama yái natàaníirica ìwali.
Néese sacerdotenái íiwacali imichàaca ibàlùacawa,
yá isutáca yéemìawa Jesús,
íimaca irí:
“¿Cáná masàna pía?
¿Cawiná píimaca náipunita níái asìanái icháawèeyéica pía?”
Quéwa masànacata Jesús.
Yá sacerdotenái íiwacali yèepùa isutáca yéemìawa àniawani:
“¿Píata Cristo,
Iirica yái wèerica íimiétacaná?”
Yá Jesús íimaca irí:
“Báisíta,
núacatani.
Iná piicápinácué asìali Dios néeséeri yáawinacawa yéewápuwáise,
yái Dios cachàiníirica,
yàacaalíwa nacái chènuníise acalèe yèewi.”
Yáta sacerdotenái íiwacali icacanáca ibàlewa cáalíacáanácaténá calúacani ìwalíise yái Jesús íimáanáca irí.
Yá íimaca:
“Càmita quirínama wawàwacutáca áibanái icàlidaca walí iináwaná ìwali.
Idécué péemìaca yái itàaníináca báawanama Dios íipidená ìwali.
¿Càinácué píimaca?”
Yá náimaca macáita iwàwacutá yéetácawa.
Yá abénaméeyéi idàbaca yàapìsáidacani inànìi irìculé.
Iná idècunitàacá nabàlìaca ituí,
yá nanúadáidacani nacáapi iyúwa,
náimaca irí:
“Piwicùlida cawinácaalí inúa pía.”
Yá úwinái inúadáidacaténi.
Idècunitàacá Pedro ìyacaté bàacháwáise,
yá abéechúa inanái yàacawa yàatalé,
úái íibaidéechúaca sacerdotenái íiwacali irí.
Iná uicácaalí Pedro yàanabaca ìyaca,
yá úumaca irí:
“Píata áiba yèepuníiriwa yáapicha yái Jesús Nazaret ìyacàlená néeséerica.”
Yá Pedro ibàaca iináwanáwa,
íimaca ulí:
“Càmita núalíawa ìwali.
Càmita nacái núalíawa càinácaalí yái pitàaní nulí ìwali.”
Yá Pedro imusúacacawa bàacháwa inùma néré.
Yá néeniwata,
yá cawámai itàaca.
Néese úái inanái íibaidéechúaca néeni,
yèepùaca uicáca Pedro àniawa.
Yá úumaca nalí níái ìyéeyéica néeni:
“Yá asìaliquéi,
yáta néená níái Jesús yéewáidacalénáica.”
Yá Pedro yèepùaca ibàaca iináwanáwa àniawa.
Néese déecu idénáami,
yá abénaméeyéi néená íimaca Pedro irí:
“Báisíta Galilea yàasu cáli néeséerica pía,
Jesús yéewáidacalénái yéenáca,
càica pisàna pitàaníca iyúwa nía.”
Yá Pedro idàbaca itàaníca ìwali báawanama:
“Càmita núalíawa ìwali yái asìali pitàaníiricuéca nulí ìwali.”
Yá néenialícata,
yáta cawámai itàaca pucháiba yàawiría.
Néese,
yá Pedro iwàwalica yái tàacáisi Jesús íiméericaté irí ìwali:
“Ipíchawáiseca cawámai itàaca pucháiba yàawiría,
yá pidépináca pibàaca nuináwaná máisiba yàawiría.”
Yá achúmacaté Pedro iwàwawa manuísíwata,
yá íicháanícaté manuísíwata.